《全州节》
清代·方玉润

全州节，谁最烈。都司头，刺史血。刺史守城苦无兵，都司带兵愁远别。

同是天家戮力臣，相逢何必判优劣。人肉食尽鼠雀空，弓靴煮烂思杀妾。

拊膺一恸外援断，无人不憾湘漓月。丈夫死耳庸何伤，能为厉鬼真人杰。

君不见睢阳城内杀声哀，邻境笙歌尚清越。

作者简介：方玉润，字友石，晚号黝石，宝宁人。官陇州州同。有《鸿濛室诗钞》。